કલ્યાણ શેઠનો મીઠો મધ જેવો સંદેશો વાંચતા નવાબ હામદખાનના મોંમાં પાણી આવ્યાં: ‘ફક્ત દોઢસો કાઠીઓની મુફલીસ રખવાળી વચ્ચે આવડી મોટી મિલકત ગોદડ ખવડ સલામત રાખે છે! મારા એક જ ધક્કે ભૂકકા!’ અને જૂનાગઢની ખાલીખમ્મ તિજોરીને ગોદડ ખવડના સોનાચાંદીથી છલકતી કરી નાખવાનાં રેશમી સપનાં લઇને નવાબ દોઢ હજારનું લશ્કર અને તોપખાનું લઇને ધાંધલપુર ઉપર ચડ્યો. સૌ સિપાઇઓને મધલાળ આપી: ‘ગોદડ ખવડનો ખજાનો લૂંટવામાંથી જે કાંઇ મળશે એમાં તમારો પણ ભાગ લાગશે.’ અને ત્રણ ત્રણ માસથી જેણે સિક્કાનાં દર્શન નથી કર્યા અને ભૂખમરાને ઉંબરે તાપીને ભૂખ્યા ડાંસ બનેલા સિપાઇઓ, ઊલળી ઊલળીને ઘોડે ચડ્યા.